महिलाओं के लिए मिसाल लीलावती
डीबी स्टार भोपाल
अस्पताल, डॉक्टर और दवाओं के नाम से डरने वाली कम पढ़ी-लिखी महिलाओं के लिए लीलावती एक प्रेरणास्रोत हैं। जो पिछले छह माह से कैंसर पीड़ित पुत्र और बीमार पति की तीमारदारी में जुटी हुई हैं। एक तरह से अस्पताल उसका घर हो गया है। डॉक्टर और नर्स उसके परिजन के समान बन गए हैं। मगर मिडिल स्क्ूल तक पढ़ी लीलावती ने अल्प अवधि में ही न केवल डॉक्टर तथा नर्स का विश्वास हासिल कर लिया है, बल्कि वह धड़ल्ले से उन अंग्रेजी दवाओं के नाम भी ले लेती है, जो कब, किस वक्त उनके पति और बेटे को देनी हैं।
बैतूल जिले के खापाखतेड़ा गांव में मजदूरी करके अपने बच्चों को इंजीनियर बनाने वाले रूपालाल और लीलावती का होनहार बेटा हिमांशु कैंसर से जूझ रहा है। मां लीलावती जवाहरलाल नेहरु कैंसर अस्पताल में भर्ती हिमांशु की तीमारदारी में दिन-रात लगी रहती है। लीलावती आठवीं पास हैं और अपने बच्चे को दी जाने वाली सारी दवाइयों के नाम याद हैं। वे समय पर हिमांशु को सारी दवाई-गोली खिलाती हैं।
पति भी अस्पताल में भर्ती
इस दौरान लीलावती के पति रूपालाल की भी अचानक तबीयत बिगड़ गई। उन्हें दस दिन तक हमीदिया अस्पताल में भर्ती करवाना पड़ा। लीलावती सुबह से शाम तक दोनों अस्पतालों का चक्कर लगाती रही और दोनों की सेवा में कोई कमी नहीं आने दी। इस कार्य में उनका छोटा बेटा भी मदद करता है। पति और बच्चे की सेवा करते करते-करते वे इलाज से जुड़ी बातों के मामले में दक्ष हो गई हैं।
वक्त सब सिखा देता है
समय सब कुछ सिखा देता है। पिछले 6 महीने से अस्पताल में बेटे की देखरेख कर रही हूं। मैंने गांव में आठवीं तक पढ़ाई की है। अस्पताल में रहकर अंग्रेजी दवाओं की मुझे जानकारी हो गई है। जब कोई परेशानी होती है तो डॉक्टर या स्टाफ मेरी मदद करते हैं। किस समय कौनसी दवा देनी है, सबका ध्यान रखती हूं। मुझे इस बात की खुशी है कि मेरे पति स्वस्थ हो गए हैं और बेटे की हालत में भी निरंतर सुधार हो रहा है।
लीलावती खातरकर, पीड़ित हिमांशु की मां
hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva